Herta oli mul kõrvalgarderoobis ja need kaks garderoobiseltskonda said väga hästi omavahel läbi. Meil on väga palju töid olnud lavastustes. Me rääkisime kõigest. Ei ole probleemi, millest temaga ei võiks rääkida. Teda huvitab maailm ja elu üldse. Meie vanusevahe on küll päris suur, aga see ei tundu nii suur. Mina olin noor ja tema oli energiline näitlejanna ning talle vist meeldis minuga rääkida  ja noortega ka. Herta on õrn ja tugev korraga. Herta on kahe jalaga maa peal. Tema puhul tuleb see kindlasti näitlemise juures kasuks. Ta ei hõlju kuskil. Ta on ise kõik raske tööga saavutanud sammhaaval. Samas on talle kusagilt kõrgemalt poolt antud andekus - see on kõige määravam näitlejatöös. Isegi Panso on öelnud, et ta on ürgselt andekas. Mõtelge, milline iga! Ja nii kaua laval püsida. Mitte igaüks meist ei suuda. Ta ise ütleb vahel, et on niisugune mitte väga kerge inimene, aga tegelikult on ta hell.  Tal tulevad pisarad, tuleb naer. Ma helistan talle sünnipäeval. Uurin, kuidas daami tervis on. Ilma helistamata külla ei lähe.    Andreas Eelmäe (27), lapselaps, ehitusettevõtte osanik